অর্ডার অফ খায়েরোনিয়া

অর্ডার অফ খায়েরোনিয়া ছিল একটি গোপন সংগঠন, যা সমকামী ধার্মিক, নৈতিকতা-সংক্রান্ত, সাংস্কৃতিক এবং আধ্যাত্মিক দৃষ্টিভঙ্গির চর্চা ও বিকাশের জন্য প্রতিষ্ঠিত হয়েছিল। ১৮৯৭ সালে জর্জ সিসিল আইভস এই সংগঠনের প্রতিষ্ঠা করেন। সমাজে প্রকাশ্যে সমকামীদের গ্রহণ করা হবে না; তাঁর এই বিশ্বাসের ওপর ভিত্তি করে এই সংগঠন গোপন যোগাযোগের জন্য একটি নেটওয়ার্ক প্রদান করেছিল।

৩৩৮ খ্রিস্টপূর্বাব্দের যে যুদ্ধে (খায়েরোনিয়ার যুদ্ধ) থিবসের পবিত্র দলটি শেষ পর্যন্ত পরাজিত হয়েছিল, সেই যুদ্ধের নামানুসারে এই গোপন বাহিনীর নামকরণ করা হয়েছিল।

প্রতিষ্ঠা এবং সংগঠন 

১৮৬০-এর দশকে, জার্মান আইনজীবী কার্ল হেনরিখ উলরিখস সম্ভবত প্রথম আধুনিক ইউরোপীয় যিনি প্রকাশ্যে তাঁর সমকামিতা ঘোষণা করেছিলেন। উলরিখস কয়েক ডজন বই এবং পুস্তিকা লিখেছেন যেখানে যুক্তি দেওয়া হয়েছে যে সমকামী প্রেমের প্রতি পছন্দ জিনগত; তাই এটি অপরাধ হওয়া উচিত নয়। তিনি সমকামী সম্পর্কের প্রতিশব্দ হিসেবে "ইউরেনিয়ান" শব্দটি প্রবর্তন করেন এবং এমনকি সমকামীদের বিবাহের অধিকার প্রদানের দাবিও জানান।

জার্মানি, অস্ট্রিয়া এবং ফ্রান্সের কম উগ্র চিন্তাবিদরা যুক্তি দিতে শুরু করেছিলেন যে সমকামী আকর্ষণ এবং পুরুষদের নিজেদের মধ্যে সম্পর্ক আদালতের দ্বারা শাস্তিযোগ্য অপরাধ নয়, বরং চিকিৎসকদের দ্বারা চিকিৎসা করার মতো একটি মানসিক ব্যাধি। ফলস্বরূপ, ১৮৭৬ সালের মধ্যে "মানসিকভাবে অসুস্থ" এমন একটি শব্দে পরিণত হয়েছিল যেখানে অস্কার ওয়াইল্ড এবং তাঁর সহলেখকেরা সমকামী যৌনতা সম্পর্কিত যে কোন কিছু বর্ণনা করতে এটি ব্যবহার করতেন। একই সময়ে, ম্যাককেনা লিখেছেন, "১৮৭০-এর দশকের শেষের দিকে নান্দনিকতা পুরোপুরিভাবে গঠিত হয়ে উঠেছিল বলে মনে হয়েছিল।" এটি ছিল "শিল্প, আদর্শবাদ এবং রাজনীতির একটি তীব্র মিশ্রণ, যা সৌন্দর্যের একটি নতুন নীতি প্রচারের চেষ্টা করেছিল।"

১৮৯৩ সালে, জর্জ সিসিল আইভস তাঁর বন্ধু লেখক অস্কার ওয়াইল্ডের সাথে দেখা করার পরপরই, দ্য কজ  প্রচারের লক্ষ্যে 'অর্ডার অফ খায়েরোনিয়া' নামে একটি গোপন সমাজ প্রতিষ্ঠা করেন, তাঁর ডায়েরিতে লেখকের জীবনের অনেক নতুন বিবরণ লেখা ছিল। "খ্রিস্টপূর্ব ৩৩৮ সালের যে যুদ্ধে থেবান ব্যান্ডের পুরুষ প্রেমিকদের হত্যা করা হয়েছিল সেই যুদ্ধের নামানুসারে" এই সমাজের নামকরণ করা হয়েছিল। আইভস এবং অন্যান্য সদস্যরা চিঠিপত্র এবং অন্যান্য নথিপত্রে তারিখ দিতে, এই যুদ্ধের সালকে ভিত্তি বছর হিসেবে ব্যবহার করতেন, ফলে ১৯০০ সালকে লেখা হতো '২২৩৮ সাল' হিসেবে।

'রুলস অফ পারপাস'-এ বলা হয়েছিল যে এই অর্ডারটি হবে 'একটি ধর্ম, জীবনের একটি তত্ত্ব এবং কর্তব্যের আদর্শ', যদিও এর উদ্দেশ্য ছিল মূলত রাজনৈতিক। এই অর্ডারের সদস্যরা ছিলেন 'ধর্মসূত্রে ভাই', এবং 'দীক্ষার সেবা'-র অধীনে তাঁদের শপথ নিতে হয়েছিল যে, "তোমরা কখনও প্রেমিক-প্রেমিকাদের উত্যক্ত বা নির্যাতন করবে না" এবং "সমস্ত সত্যিকারের ভালোবাসা তোমাদের জন্য আশ্রয়স্থল হবে।"

দলটি ছিল পুরুষ-প্রধান, তবে কিছু সমকামী মহিলা সদস্যও ছিলেন।

'নির্বাচিত' সদস্যদের সংখ্যা তখন সম্ভবত দুশো বা তিনশ ছিল, কিন্তু কোনও সদস্য তালিকা এখন আর পাওয়া যায় না। তবে, সম্ভবত লর্ড আলফ্রেড ডগলাস "বোসি"র সাথে অস্কার ওয়াইল্ড প্রথম দিকের নির্বাচিত সদস্য ছিলেন। অন্যান্য সদস্যদের মধ্যে চার্লস কেইনস জ্যাকসন, স্যামুয়েল এলসওয়ার্থ কটাম, মন্টেগ সামারস এবং জন গ্যামব্রিল নিকলসন অন্তর্ভুক্ত থাকতে পারেন।

আচার, অনুষ্ঠান, দীক্ষাদান, সীলমোহর, কোড এবং পাসকোডের একটি বিস্তৃত ব্যবস্থা প্রতিষ্ঠিত হয়েছিল। আইভসের নোটবুক অনুসারে, এই অর্ডারের একটি নির্দিষ্ট উদ্দেশ্য, স্বতন্ত্র ব্যবস্থাপত্র ও দর্শন ছিল। এর বিশেষ প্রতীক ছিল: "দস্তখত-শব্দ" আম্ররহাও এবং "দ্বৈত পুষ্পস্তবকের সীলমোহর।" সদস্যপদ লাভের পূর্বশর্তগুলি ছিল "উদ্দীপনা, শিক্ষা এবং শৃঙ্খলা"। "দ্য চেইন" এর রূপক দ্বারা গোপনীয়তার নীতিটি প্রকাশ করা হয়েছিল যে কেউ কখনই অর্ডার বা এর সদস্যদের সম্পর্কে কোনও তথ্য প্রকাশ করবে না। ওয়াল্ট হুইটম্যানের লেখাগুলি বিশেষভাবে সম্মানিত ছিল।

আইভস জোর দিয়ে বলতে আগ্রহী ছিলেন যে এই অর্ডারটি একটি কঠোর সংযমী আন্দোলন হবে, পুরুষদের যৌনতার জন্য পুরুষের সাথে দেখা করার মঞ্চ হিসেবে একে ব্যবহার করা হবে না, যদিও তিনি স্বীকার করেছিলেন যে কিছুটা 'আবেগপূর্ণ কামুকতা' ঘটতে পারে। তিনি আরও বিশ্বাস করতেন যে পুরুষদের মধ্যে ভালোবাসা এবং যৌন সম্পর্ক কঠোর শ্রেণিব্যবস্থাকে দুর্বল করার একটি উপায়, যা প্রকৃত গণতন্ত্রের একটি রূপ। সিক্রেট সোসাইটি একটি বিশ্বব্যাপী সংগঠনে পরিণত হয়েছিল, এবং "দ্য কজ" সম্পর্কে বার্তা ছড়িয়ে দেওয়ার জন্য আইভস প্রতিটি সুযোগের সদ্ব্যবহার করেছিলেন।

আইভসের ভাষায়:আমরা আবেগের মহিমায় বিশ্বাস করি। আমরা আবেগের অনুপ্রেরণায় বিশ্বাস করি। আমরা ভালোবাসার পবিত্রতায় বিশ্বাস করি। এখন বাইরের জগতের কিছু মানুষ আমাদের বিশ্বাস সম্পর্কে জানতে চাচ্ছে, আর বেশিরভাগ সময় আমরা দেখি যে, তাদের কোনো উত্তর আমরা দিতে পারি না। কিছু উপহাসকারী আছে, যাদের কাছে আমাদের উত্তর দেওয়ার প্রয়োজন নেই, এবং কিছু মূর্খ আছে যাদের কাছে আমাদের কথার কোন অর্থ নেই। শব্দ কিসের জন্য? সমগোত্রীয় প্রতীকগুলি বোধ্য ধারণাগুলিকে প্রকাশ করে, এবং সদৃশ বস্তু সদৃশের প্রতি আকর্ষণ সৃষ্টি করে।

আরও দেখুন 

 গোপন সমাজ

তথ্যসূত্র 

১৮৯৭-এ প্রতিষ্ঠিত সংগঠন
গে ইতিহাস
১৮৯৭-এ যুক্তরাজ্যে প্রতিষ্ঠিত